W@W BLOG - Week 6 - Women at Work
LORD, HELP US TO UNDERSTAND…
Wat beteken dit, om ons bekommernisse op die Here te werp?
W@W BLOG – Week 6
Werp jou bekommernisse op die Here…
'n Vriendin (wat nou by die Here is), het 'n aantal jare gelede die brief geskryf, wat ons graag in hierdie boodskap met jou wil jou deel:
Het jy al ooit vir jouself inni spieël gekyk en gewonder "wie is jy!?" Wel– "it happened to me a while ago". Ek het opgestaan, gestort, aangetrek ensovoorts… ensovoorts. Toe ek voor die spieël staan lyk ek vir myself nie so lekker nie… Neeeee!!!
Dit was nie oor my broek te styf gesit het of my hare nie te "hot" gelyk het nie! Iets het net vir my laat besef ek's "seriously" besig om myself te "fool"! Daar staan ek elke oggend op, "all holy and spiritual" en al daai lekker dinge!
"Here, ek gee myself vandag vir U, seën dit asseblief… ensovoorts… ensovoorts. Tralalala. En Here, ek gee al my bekommernisse vir U, want ek's nie sterk genoeg om dit te dra nie. Blahblah blah". Julle ken seker ook daai gebedjie.
"Anyway" – ek staan so vir myself en kyk inni spieël en besef met eens dat as ek regtig sóóóó vreeslik op die Here vertrou om my "crap" uit te sorteer moet ek dit "truly let go!"
Al die dinge wat my gees so onrustig maak, meeste dinge wat ek lankal geïdentifiseer het! As ek regtig die Here vir iets vertrou, moet ek dit 100% vir Hom gee, en myself eintlik in die posisie sit sodat ek nie anders kan as om Hom te vertrou nie. Om afhanklik van die Here te wees is om onafhanklik van myself en die wêreld te wees! Dinge soos my salaris, my ouers, my wat ook al!
Soms is dit nodig om in die diep kant in te spring en net te vertrou dat God 'n mens sal uittrek. En dit gebeur slegs as ons dit met ons hele wese (ons hart, siel, alles EN ons KOP!!! tot TONE) doen! Anders, "what's the use of jumping in the deep side anyway by trying to survive on my own!" Die branders sal my soos 'n slap vel rondgooi, teen rotse vasslaan en as ek ooit daar uitkom, dan kom ek nog boonop met 'n klomp gebreekte bene en bloukolle daaruit en het ek eintlik steeds niks bereik nie – nie waar nie?
Jare gelede het ek en 'n vriendin een aand bietjie gestaan en gesels. Sy sê toe vir my, "Die Bybel sê: Werp jou bekommernisse op die Here. Nie gee jou bekommernisse vir Hom nie, werp dit op Hom". Sy verduidelik toe dat werp 'n "volleyball" term is. Dit is om iets van jou af weg te werp, stamp dit letterlik buite jou eie bereik. As mens net jou bekommernisse vir God gee, dan kan jy dit te maklik terug vat (want dan is dit nog te naby jou eie bereik), maar jy moet dit werklik op Hom werp!
Wow! Deur dit te werp is dit 'n bewustelike besluit, dit is 'n daadwerklike KEUSE wat mens maak om dit vir ewig te "let go". Want mens stamp dit dan weg van jouself af – buite jou eie bereik, sodat jy dit nooit weer kan terug vat nie.
Wel, ek sukkel met hierdie een! Dis mos baie makliker om self te sit en "worry" oor iets, as om te erken dat ek dit nie self kan hanteer nie. Ek het al 'n preek gehoor wat sê: "To worry is actually a manifestation of pride". Wel, toe kyk ek gou na al die dinge waaroor ek daagliks "worry". Toe, dink ek, daar's nogal baie klein goedjies, waaroor ek "worry", nê? En net daar besef ek, die Here HAAT trots!
Lees net weer so bietjie Daniël se stories. Deur te sit en "worry" oor iets (maak nie saak hoe groot of klein nie) wys ek eintlik vir God dat ek dink Hy is nie goed genoeg om my probleme te hanteer nie. SJOE!!!, Ja, ek weet. Dit is "heavy stuff", nê? "Well, it's true, think about it – really think about it!"
Dit is om werklik op die Here te vertrou, te bid in volle geloof, vir God dankie te sê vir alles wat Hy in Sy Woord belowe het. Dankie te sê vir alles wat Hy nog gaan doen. Dankie vir al die "tests" waardeur ek nog moet gaan. Dankie vir swaarkry, dankie vir sukkel, dankie vir voorspoed, dankie vir die feit dat ek kan hoor, sien, praat, voel, ensovoorts… ensovoorts. En ja, sommer net vir die feit dat ek my groottoon kan beweeg elke oggend as ek wakker word! Terwyl ek nog so oor alles nadink, kom ek onder die oortuiging, God stel werklik belang in my karakter, nie my "goody-goody-shoes" houding en valsheid nie.
Dis hoekom 'n mens getoets word, hoekom ons soms sukkel met dinge, hoekom ons nie altyd ons sin kry nie, hoekom ons soms in moeilike situasies gegooi word, hoekom ons soms "victims" is van aaklige goed. Die Here kry nie 'n "kick" daaruit om my te laat swaar kry nie, Hy slyp my!
Nêrens inni Bybel staan daar geskryf dat 'n kind van God dit maklik sal hê in hierdie lewe nie. Ons moet onthou dat ons nooit deur enige iets sal gaan, waar Hy nie saam met ons gaan nie. As ons huil, huil Jesus saam met ons! Ek's Sy kind! Ek's Koningskind! Prys God vir elke situasie waarin ons is, ons mag bevind! Ons moet dit sien as karaktervorming. Ons moet dit sien as 'n tydperk waar mens bietjie verander word om meer soos Jesus te word! Dis 'n voorreg om deur so iets te gaan, saam die Koning van konings, die Koning van alles en almal!
Dit maak omstandighede glad nie lekker nie, maar WOW – "what a privilege to know that God cares enough to shape me after His own image!"
Nog 'n klein ietsie: "You can't have a testimony without a test – otherwise you will only have the mony's" [Test-I-mony]. Mony without the test means you actually have nothing! *hé-hé-hé-hé*
"So true", né? Gaan lees ook Jakobus 1 (veral vers 6): "Maar 'n mens moet gelowig bid en nie twyfel nie, want iemand wat twyfel, is soos 'n brander in die see wat deur die wind aangejaag en heen en weer gedryf word".
Haar gebed destyds was, dat elkeen van ons sal leer om God toe te laat om ons te vorm, dat ons as kinders van God kan opstaan sodat ander mense Jesus in ons oë, gedrag ensovoorts… ensovoorts kan sien! Mag dit vandag ook jou gebed wees: "Ken die Here in al jou weë, dan sal Hy jou paaie gelykmaak" (Spreuke 3:6).
Met 'n stem vol liefde, so sag en so teer fluister ons Vader vandag vir jou…
My kind, kom lê jou kop op My bors neer. Vergeet van jou probleme en al jou smart; vergeet van die bose wat jou altyd wil mislei, uitlok en uittart; vergeet van al die laste wat so swaar op jou rus; vergeet van jou sonde – dit is alreeds uitgewis met die bloed van die Lam.
Maak net jou oë toe en luister na My stem, Ek het jou by jou naam geroep, jy is Myne. Nog lank voor tyd bestaan het, en jy in jou moederskoot gevorm is, het Ek jou al geken. Jou naam is in My handpalm gegraveer, Ek weet selfs hoeveel hare jy op jou kop het en nie een haartjie val sonder My wete nie.
Ek is bewus van elke gedagte wat jy dink, maar Ek verlang dat jy met My sal praat. Onthou, jy is tot alles in staat deur die krag wat Ek jou gee. Ek sal jou paaie gelyk maak, as jy My ken in al jou weë. Ek is jou Rots, jou Verlosser, jou Veilige Vesting, by My kan jy skuil. Onder My vlerk kan jy snoesig rus, knus teen My hart.
Ek wil jou teen My vashou, jou troos as jy huil, Ek wil vir jou baie meer gee as wat jy My ooit kan vra. Ek wil langs jou wandel en jou laste dra. Ek wil net graag hê dat jy van My bewus moet wees.
Ek wil hê jy moet weet, My Seun Jesus, het die volle prys vir jou betaal. Moet dus nie moedeloos word en opgee nie, maak nie saak hoeveel keer jy geval of gefaal, of moontlik nog in die toekoms gaan faal nie.
Ek hoor altyd wanneer jy bid. Ek hoor jou meestal vra dat Ek jou omstandighede moet verander… Ek wil jou verseker, Ek sal dit verander en dit sal regkom, maar Ek wil die graagste hê dat jy daarop moet konsentreer om eers die waardevolle pêrel van My Koninkryk te soek en dit te koop. Dis nie duur nie, al wat dit kos is tyd; tyd met My. Soek eers die Koninkryk van God en Sy geregtigheid, en al hierdie dinge sal vir jou bygevoeg word.
Ek weet jy is nie perfek nie, want Ek werk nog aan jou, Ek is nog nie klaar met jou vorming nie. Ek weet wat Ek in jou hart geplant het en wat die potensiaal van daardie Saad is. Al wat Ek vra is dat jy My leer ken. Sien My in die skepping, word lief vir My Woord en leer om My lief te kry soos Ek jou lief het. Wanneer jy val, moenie bly lê nie, staan op, probeer weer, want My genade is vir jou genoeg!!
Jou Hemelse Vader.
Wat is jou antwoord vandag aan ons Hemelse Vader?
Hemelse Vader, dankie dat U Naam nou op my hart geskryf is, en dat U my sal help om U altyd lief te hê net soos U my eerste lief gehad het. Verander my Here, ek het U so nodig. Skryf U naam op my oë sodat ek U sal sien en U teenwoordigheid mag ervaar. Skryf U naam op my lippe sodat ek altyd met U sal praat en van U sal praat. Skryf U naam op my voete sodat ek altyd met U sal wandel. Skryf U naam op my hande sodat ek altyd vir U sal werk. Skryf U naam op my ore sodat ek altyd na U sal luister. Skryf U naam op my skouers sodat ek vrugte vir U sal dra. Ek wil volkome aan U behoort! Ek bid dit in Jesus Naam. Amen.